Den danske befolkning er god, og Jyllands-Postens meget omtalte tegning af Kinas flag repræsenterer ikke danskernes attitude.

Sådan lyder budskabet i dag i en leder i den statskontrollerede kinesiske avis China Daily. Her kalder man tegningen, hvor de gule stjerner i det kinesiske flag er skiftet ud med coronavirusset, "et meget slemt eksempel på, hvordan visse vesterlændinge dæmoniserer Kina".

Kritikken knytter sig dog til den danske bladtegner, Niels Bo Bojesen, mens Danmark i høj grad går fri.

- Vi stoler på den danske befolknings moral, og vi er sikre på, at tegningen aldrig vil modtage nogen støtte i landet. Ud over protester og bebrejdelser fra Kina vil tegningen kun høste bebrejdelse fra samvittighedsfulde folk i Danmark, lyder det.

Læs også : Kina kræver undskyldning for en illustration i Jyllands-Posten

Det ser ud til, at sagen er ved at lande uden at få et større efterspil for Danmarks vedkommende, siger Philip Khokhar, DR's Asien-korrespondent.

Lederen i den kinesiske avis understøtter dette, siger han.

- Det er åbenlyst, at man har valgt at sige, at det var det. Vi behøver ikke at fortsætte den her konflikt, siger Philip Khokhar, der peger på, at China Daily er den eneste statsavis, der skriver om sagen i dag.

Samtidig er sagen gået fra at være et af de allermest omtalte på sociale medier til ikke længere at indgå i top-50, når man søger på de mest brugte hashtags.

- Så jeg tror ikke, at vi er på vej mod en større krise, lyder det fra korrespondenten.

Oplagt følelsesudbrud

Den kontroversielle illustration i den danske avis affødte i mandags et krav fra den kinesiske ambassade om en undskyldning til det kinesiske folk.

Tegningen har uden tvivl skabt vrede, men Kina har grundlæggende ikke et ønske om at starte en større konflikt med andre lande under den nuværende krise med coronavirusset, siger Philip Khokhar.

Den kinesiske beslutning om at kræve en undskyldning fra Jyllands-Posten kan skyldes, at sagen fyldte meget på de sociale medier i landet, siger han.

- Samtidig tror jeg, at myndighederne så en interesse i lige at lade folk få et følelsesudbrud, der ikke var rettet mod de kinesiske myndigheder, men mod en ydre fjende, fortæller korrespondenten.

Han siger, at han ikke har set tegn på, at Kina ønsker en større konflikt, som man tidligere har oplevet over for blandt andet Japan. For eksempel i form af højlydte krav om forbrugerboykot eller demonstrationer foran ambassaden.

- Jeg ser ikke, at man fra myndighedernes side forsøger at holde gang i denne debat, lyder det fra Asien-korrespondenten.